Aandele mening: Woolworths | Netwerk24
Deur Moxima Gama 10 Julie 2020 05:01
Vroeër vanjaar het Woolworths gerugte die nek ingeslaan dat hy dit oorweeg om uit sy probleemkind, die Australiese afdelingsketting, David Jones, te disinvesteer.
Woolworths het die maatskappy in 2014 vir A$2,1 miljard gekoop met die gedagte om ’n luuksekleinhandelaar met meer verkope en hoër wins te skep. Woolworths het verlede jaar in Julie die waarde van David Jones met nog A$437 miljoen verminder, wat die totale afwaartse waardasie sedert 2014 op A$1,1 miljard plaas.
In ’n aankondiging in Junie het die kleinhandelaar sy besluit om sy sukkelende David Jones te finansier uiteengesit, waarvoor hy kwaai deur ontleders gekritiseer is omdat hulle meen dat David Jones ’n bodemlose put is. Woolworths sal bykans R1 miljard bestee om die Australiese onderneming verder te finansier.
Woolworths verhandel in ’n beerkanaal sedert hy in Augustus 2016 uit sy primêre bultendens gebreek het. Dié daalmomentum het by die onderste helling van die kanaal steiler geword toe die wêreldmarkte tydens die Covid-19-afverkoop gedaal het. Nadat Woolworths steun by 2 400c per aandeel behou en van die onderste vlak teruggespring het, het hy opwaartse potensiaal herwin en deur die belangrike weerstandsvlak van 3 285c gebreek – wat ’n koopsein ontketen het.
Ek stel voor dat daar matig bo dié vlak gekoop word en dan posisies te verhoog sodra daar deur die volgende weerstand van 4 305c gebreek is. Opwaartse potensiaal tot óf 5 000c óf die boonste helling van die beerkanaal behoort te volg. Moenie lank gaan as Woolworths deur 3 285c terugsak nie aangesien dit weer steun op 2 400c kan toets.
Meer oor: Finweek | Woolworths | Aandele Mening